Lav et referat af nedenstående tekst:

Tekst:
17 nordjyske uddannelser gør sig tirsdag særligt bemærket. Men den nyfundne opmærksomhed er ikke just værd at prale af. En ny oversigt fra Uddannelsesministeriet viser nemlig, at holdundervisning, forelæsninger og vejledning udgør mindre end fem klokketimer om ugen for studerende på Aalborg Universitet. De studerende er altså noget nær på egen hånd. Den nye oversigt opgør for første gang nogensinde, hvor mange lektioner de studerende på landets videregående uddannelser egentlig har. På landsplan er 62 uddannelser endt på en 'sort liste'. Der er altså 62 uddannelser, hvorpå de studerende har under tre lektioner per såkaldt ECTS-point. Omregnet giver det 6,5 lektioner. Slutresultatet bliver altså under fem klokketimer per uge, hvis en studerende tager et fuldt semester på minimum 14 uger. Det skriver Politiken. Hos Aalborg Universitet har de i høj grad gruppearbejde. Og netop det får prorektor Inger Askehave til at stille spørgsmålstegn ved metoden, hvorved man har fundet frem til tallene. - Der er ting i tallene, vi umiddelbart ikke kan godkende. Vi har en anden læringsmodel, hvor læring foregår meget i grupper, og de studerende arbejder selvstændigt. Det kan være en forklaring på, hvorfor vores tal ligger lavere. Derfor vil hun gerne kigge nærmere på tallene og indberetningsmetoden. - Men viser det sig, at vi har færre end fem klokketimer om ugen, så skal vi selvfølgelig have tilrettelagt uddannelsen sådan, at det er en fuldtidsbeskæftigelse. Så skal vi diskutere, om vi skal have minimumskrav, fortæller prorektor Inger Askehave. Uddannelsesinstitutionerne har selv indberettet timetal for efteråret 2015 og foråret 2016 til ministeriet. I den anden ende er der også de uddannelser, der rent faktisk gør sig positivt bemærket.  På listen er nemlig også en opgørelse over de uddannelser, der har flest timer. På Aalborg Universitet har medicin kandidaten et timetal, der ligger over 24 timer om ugen. Ligeledes gør MARTEC i Frederikshavn og Professionshøjskolen University College Nordjylland sig bemærket.

Referat:
En helt ny oversigt fra Uddannelsesministeriet viser, at adskillige uddannelser har færre end fem klokketimer om ugen. 17 nordjyske er på den liste.